مواقع التواصل الاجتماعي والمواقع الإلكترونية تداولو هاذ اليوماين، تصويرة من الطبعة الجديدة ديال المقرر الدراسي للسلك الابتدائي، مكتوبين فيها عبارات بالدارجة ... وبهاذ الخصوص خرجات وزارة التربية الوطنية بيان، اكدات فيه ان اعتماد “أسماء علم”لحلويات أو أكلات أو ملابس مغربية في مقرر دراسي بالسلك الابتدائي راجع لمبررات بيداغوجية صرفة. هادشي سريالي، الاحزاب مهللة حقاش الدارجة مخاصش تكون فالمقرر، والوزارة كترد حقاش داكشي تربوي... من نيتكم؟ المشكل اعمق بكثير، تكون الدارجة ولا الشلحة، ولا العبرية، حنا مشكلتنا ماشي هي اللغة باش مكتوب داكشي، ولكن المضمون. واش الدراري صغار غيزيدو للگدام بعلم بغرير وبريوات وغريبة؟ نزيدهم غا كاس د اتاي وها حنا صنعنا علماء المستقبل. اصلاح التعليم خاصو بزاف، وآخر حاجة مهمة هي اللغة، واخا فالحقيقة ماغنطفروه لا بالدارجة لا بالعربية لا بالامازيغية، النگلزة والفرانساوية هادو لي غيفيدونا. وبالنسبة للمضمون، راه عليه خاصنا نعقدو الاجتماعات ونغوتو ونضاربو، حقاش هو الي رادنا اللور وحاطنا فالمراتيب التالية فالتصنيفات العالمية، دول فيها الحرب والمجاعة فايتانا. نحيدو بعدا من المقررات البهلوانيات، ونعمروها بالمعلومات المفيدة ونجددوها ونردوها صالحة للقرن 21، وداك الساعة ندوزو لمشاكل اخرى بحال التخونيج ديال الاساتذة والنيوفو ديالهم الي فالحضيض. 
اش خاصك آ لعريان الخاتم آ مولاي. التعليم صلحناه بقالينا غير نتقاتلو على بغرير والبريوات حقاش مكتوبين بالدارجة